Dielsdorf ZH

Dielsdorf estas la ĉefkomunumo de la samnoma distrikto en la Kantono Zuriko, Svislando. La komunumo havis 5137 loĝantojn en 2006, kiu nombro kreskis al 5506 ĝis la 31-a de decembro 2009.

 Geografio 
La vilaĝo situas en valo de la orienta Ĵuraso je la suda flanko de la montoĉeno Lägern, malsupre de la historia urbeto Regensberg, kiu estis la historia ĉefloko de la distrikto. En Dielsdorf troviĝas la ĉevalkonkursejo Grossriet.

La komunuma teritorio etendiĝas sur areo de 5,86 km², de kiuj 1,58 km² estas kovritaj de arbaro, 2,06 km² servas por agrikulturo kaj 1,58 km² por setlejoj. La plej alta punkto de Dielsdorf situas sur alteco de 653 m s.m. sur la kresto de la monto Lägern, dum la plej malalta punkto situas sur alteco de 410 m s.m. ĉe la bordo de la rivereto Haslibach en la Marĉo de Neerach.

 Najbaraj komunumoj 
La komunumo Dielsdorf limas en nordo al Steinmauer, en oriento al Niederhasli, en sudo al Buchs kaj en okcidento al la historia urbeto Regensberg.

 Trafiko 
Dielsdorf situas ĉe la Wehntal-fervojo, sur kiu linio hodiaŭ duonhore en ambaŭ direktoj cirkulas trajnoj de la Zurika Trafik-Unio.

 Historio 
Je ĉirkaŭ 500 post Kristo la alemana gvidanto Theodolf fondis por siajn anojn la setlejon Theodolf-vilaĝo. 861 Dielsdorf estis menciita sur dokumento de la abato de Sankt-Galo sub la nomo Theolvesthoruf. La dokumento hodiaŭ troveblas en la ŝtatarkivo de Sankt-Galo. Je proksimume 1100 kutimiĝis la hodiaŭa skribmaniero de la nomo. 1842 estis konstruita la strato al Zuriko kaj malfermitaj la poŝtoficejo kaj la poŝtkaleŝ-linio al Zuriko. 23 jarojn poste Dielsdorf estis konektita al la fervojreto. En la jaro 1871 Dielsdorf fariĝis la nova distriktĉefurbo anstataŭ la historia urbeto Regensberg, kiu sur la kresto de la Lägern estis nur malfacile atingebla.

 Vidu ankaŭ 
 Distrikto Dielsdorf
 Dielsdorf (stacidomo)
 Aliaj lokoj kun la nomo Dielsdorf

 Bildoj 

 Eksteraj ligiloj 
 Oficiala retejo de la komunumo Dielsdorf